གྱེས་མཇལ། མཚན་ཚོགས་ཞབས་བྲོ་འཁྲབ་དུས་ངོ་ཤེས་པའི། །ཁྱོད་རང་ཡང་སྐྱར་ཐེངས་གཅིག་མཇལ་བསམ་ནས། །སུམ་བཅུའི་དུས་དྲན་སྐབས་སུ་མི་ཚོགས་ཁྲོད། །ཇི་ཙམ་བཙལ་ཀྱང་ཁྱོད་རང་མཇལ་མ་བྱུང༌། །གངས་ལྗོངས་རང་དབང་བདེན་མཐའ་སེལ་བའི་ཆེད། །ཞི་བའི་གོམ་བགྲོད་བྱེད་པའི་ལམ་བུ་ལ། །ཁྱོད་ཉིད་འཚོལ་བའི་ཕྱིར་དུ་སོང་ན་ཡང༌། །གང་ཁྱོད་མཇལ་བའི་སྐལ་བ་ཐོབ་མ་བྱུང༌། །ལྡི་ལི་ཟས་བཅད་ངོ་རྒོལ་བྱེད་པའི་སྐབས། །ཁྱོད་ཉིད་མཇལ་བའི་རེ་བ་བྱས་ན་ཡང༌། །སྐུ་ལུས་དྲི་མ་ཙམ་ཡང་མ་མཐོང་བས། །ཡིད་ཐང་ཆད་ནས་སྐྱོ་བས་ཉིན་ཤས་བསྐྱལ། །ཁ་རྩངས་ལྡི་ལི་དོན་གཅོད་ཁང་གི་འགྲམ། །ལག་ཁྱེར་སེར་པོ་བཟོ་ས་འཚང་ཀའི་ནང༌། །མ་མཇལ་ཡུན་རིང་སོང་བའི་སྙིང་སྡུག་ཁྱོད། །ཐེངས་གཅིག་མཇལ་བའི་སྐལ་བ་ཐོབ་བྱུང་ལགས། །དེ་རིང་ཨ་རི་གཞུང་ཚབ་ཁང་གི་ནང༌། །ཝི་ས་བཟོ་སར་སླར་ཡང་ཐེངས་གཅིག་མཇལ། །སྔོན་ཆད་ཁྱོད་དང་ཁྱོད་ཀྱི་ལང་ཚོ་ལ། །དུང་བའི་གཏམ་རྒྱུད་ཐེངས་གཅིག་ཕྱིར་ཀློག་བྱས། །བོད་དོན་ངེས་འབྱུང་སྐྱེས་པའི་སྙིང་སྡུག་ལགས། །ཨ་རི་ཐར་བར་འཛིན་པའི་བོད་མོ་ལགས། །ཁྱོད་ཀྱིས་དྲན་རྟེན་གནང་བའི་ཚིགས་ཁེབས་འདི། །དེ་རིང་བདག་གིས་ཁྱོད་ལ་ཕྱིར་འབུལ་བྱེད། །སྤྱི་ལོ་༢༠༠༠ ༤ ༢༠ ལ་པོ་ཏཱ་ལའི་མགྲོན་ཁང་དུ་བྲིས། ༢༠༠༡ལོར་༼ནོར་ལྡེ་༽ ཚགས་པ་ཐོག་བཀོད།